Dôvodová správa

1. Všeobecná časť

a)	Zhodnotenie platného právneho stavu a odôvodnenie nevyhnutnosti novej právnej úpravy 
 	Problematika náhrady za obmedzenie bežného obhospodarovania je riešená v nariadení vlády Slovenskej republiky č. 184/2003 Z.z. o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe  výpočtu náhrady, ktoré je vypracované ako vykonávací právny predpis k § 61 zákona č. 543/2002 Z.z. o ochrane prírody a krajiny.
         Pri procese podávania žiadostí o úhradu náhrady za obmedzenie bežného obhospodarovania vznikajú žiadateľom prekážky pri uplatňovaní ich práv. Problémy súvisia s nedostatočným upresnením požiadaviek na obsah žiadosti, ktoré vyplývajú z nariadenia vlády Slovenskej republiky č. 184/2003 Z. z. o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe výpočtu náhrady. Snahou nového nariadenia vlády je bližšie špecifikovať požadované podklady a vychádzať z novely zákona č. 543/2002 Z.z. o ochrane prírody a krajiny v znení neskorších predpisov. 
Návrh nariadenia vlády Slovenskej republiky o obsahu žiadosti o úhradu náhrady za obmedzenie bežného obhospodarovania vyplývajúceho z podmienok ochrany prírody a krajiny a o spôsobe výpočtu náhrady (ďalej len “nariadenie”) je spracovaný ako vykonávací predpis k zákonu č. 543/2002 Z.z.. V zmysle ustanovenia § 61 ods. 11 zákona má nariadenie upraviť podrobnosti o obsahu žiadosti o úhradu náhrady za obmedzenie bežného obhospodarovania na pozemku v dôsledku zákazov a iných podmienok ochrany prírody a krajiny ustanovených zákonom alebo rozhodnutiami orgánov ochrany prírody a krajiny vydanými na základe zákona a spôsob výpočtu náhrady. 

b)	Zhodnotenie súladu nariadenia s ústavou a zákonom
Nariadenie je v súlade s Ústavou Slovenskej republiky a s ostatnými zákonmi.

c)  Predpokladaný hospodársky a finančný dosah navrhovanej právnej úpravy
Nariadenie nemá vplyv na štátny rozpočet, rozpočet obcí alebo rozpočty vyšších územných celkov alebo na hospodárenie verejnoprávnych inštitúcií. Nezakladá ani zvýšený nárok na pracovné sily a organizačné zabezpečenie, lebo obsahuje len návrh obsahu žiadosti a spôsob výpočtu náhrady za obmedzenie bežného obhospodarovania. 
Dopad na uvedené zložky má ustanovenie § 61 zákona č.543/3002 o ochrane prírody  a krajiny v znení neskorších predpisov, v zmysle ktorého má štát povinnosť uhradiť náhradu za obmedzenie bežného hospodárenia. Uvedené nároky na štátny rozpočet boli uplatnené v príslušnej časti dôvodovej správy k návrhu tohto zákona.

d) Doložka finančných, ekonomických a environmentálnych vplyvov, vplyvov na zamestnanosť a podnikateľské prostredie
	Nariadenie vlády nemá vplyv na životné prostredie, zamestnanosť a podnikateľské prostredie.

e) Doložka zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky
2.	Názov návrhu právneho predpisu: návrh nariadenia vlády Slovenskej republiky o obsahu žiadosti o úhradu náhrady za obmedzenie bežného obhospodarovania vyplývajúceho z podmienok ochrany prírody a krajiny a o spôsobe výpočtu náhrady
3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstvo pre vstup, Bielej knihy, screeningu, Zmluvy o pristúpení SR k EÚ a plánu legislatívnych úloh vlády Slovenskej republiky na rok 2005
      - nepatrí medzi priority, z uvedených dokumentov nevyplýva pre SR žiadny záväzok a návrh nariadenia vlády nie je zahrnutý v pláne legislatívnych úloh vlády SR na rok 2005,
      b) identifikácia záväzkov vyplývajúcich zo schválených negociačných pozícií v príslušnej  
          kapitole, ktorá je predmetom návrhu právneho predpisu 
	      - nepatrí medzi priority.
4.	Problematika návrhu nariadenia: 
a) 	nie je upravená v práve Európskych spoločenstiev,
b) 	nie je upravená v práve Európskej únie.
5. 	Stupeň zlučiteľnosti návrhu nariadenia s právom Európskych spoločenstiev a Európskej únie: bezpredmetné 
6. 	Gestor: bezpredmetné
7. 	Bez účasti cudzích expertov: bezpredmetné

e) Tabuľka zhody nariadenia s právom Európskych spoločenstiev a právom  
     Európskej únie
 Tabuľka zhody sa nevypracúva nakoľko problematika nie je upravená právom ES/EÚ.

2. Osobitná časť

K § 1 ods. 1 
V tomto ustanovení sa upravujú náležitosti žiadosti o úhradu náhrady za obmedzenie bežného obhospodarovania z titulu ochrany prírody a krajiny spolu aj s uvedením dokladov, ktoré je potrebné k žiadosti priložiť. 
 	V písm. b) bolo pôvodné znenie  upravené a bol doplnený odkaz na § 9 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (ďalej len „ katastrálny zákon“), vzhľadom k tomu, že pri výpočte náhrady za obmedzenie bežného obhospodarovania sú nevyhnutné informácie o presnej výmere jednotlivých druhov poľnohospodárskej pôdy v členení podľa zákona 162/1995 Z.z.. Rovnaké obmedzenie z titulu ochrany prírody a krajiny má odlišný finančný dopad na hospodárenie na rôznych kategóriách poľnohosp. pôdy.

K § 1 ods. 2 
V tomto ustanovení sa upravujú náležitosti, ktoré má obsahovať príloha žiadosti. 
V písm. a) bol doplnený odkaz na katastrálny zákon.
Do odseku 2 bolo doplnené nové písm. b), podľa ktorého má byť súčasťou prílohy žiadosti aj identifikácia parciel podľa § 69 katastrálneho zákona, ak  výpis vlastníctva, ktorého obsahom sú parcely „C“ evidované na mape určeného operátu, nedostatočne hodnoverne preukazuje údaje o výmere a druhu pozemku. 
Písm. c) (pôvodné písm. b)) -  Pôvodné znenie písm. b, poukazovalo len na jednu alternatívu požadovaných dokladov ktoré v závislosti od právnej subjektivity budú od žiadateľa požadované. 
Písm. d) (pôvodné písm. c) sa doplnilo vzhľadom k tomu, že sa rozšíril alternatívny okruh lesníckych máp, ktoré majú pre potreby úhrady ujmy porovnateľnú výpovednú hodnotu.
Písm. e) (nové písm. e) rozširuje okruh povinných príloh, ktoré sú nevyhnutné pre objektívne posúdenie oprávnenosti žiadateľa. Uvedené dokumenty sa pri posudzovaní opodstatnenosti žiadosti vyžadovali aj doposiaľ, ale chýbal na ne právny nárok.
Písm. g) je novým písmenom, ktoré bližšie špecifikuje požadované doklady ktoré deklarujú obmedzenie bežného obhospodarovania.
Písm. i) (pôvodné písm. e), rozširuje požadované podklady nie len podľa „písm. d“ ale podľa písmen a) až g).
Písm. j) (pôvodné písm. f) doplňuje pôvodné písmeno, vzhľadom k tomu že pri uhradzovaní v poradí ďalších ujem je potrebné vedieť na aké obdobie bola vyplatená predošlá ujma. Pri uplatňovaní si úhrady na decénium má tento údaj vplyv na výpočet jej aktuálnej výšky. 
Písm.  l) (pôvodné písm. h) je doplnené o odkaz na § 3 až 8 zákona NR SR č. 220/2004 Z. z. o ochrane využívaní poľnohospodárskej pôdy, pretože ním bol zrušený § 6 zákona SNR č. 307/1992 Zb. o ochrane poľnohospodárskeho pôdneho fondu v znení zákona č. 83/2000 Z. z. na ktorý sa odvoláva pôvodný text. 
Písm. m) je  novým písmenom vzhľadom na to, že podľa § 4 ods. 1 písm. ch) zákona SNR č. 317/1992 Zb. o dani z nehnuteľnosti v znení neskorších predpisov sú pozemky v národných parkoch, chránených areáloch, prírodných rezerváciach, prírodných pamiatok a vo vyhlásených ochranných pásmach s tretím stupňom ochrany a štvrtým stupňom ochrany oslobodené od dane z nehnuteľností. V prípade vyplatenia ujmy je potrebné sumu oslobodenia od dane odpočítať od vypočítanej sumy náhrady. 
	
K § 2
	V § 2 je upravená problematika spôsobu výpočtu náhrady za obmedzenie bežného obhospodarovania na poľnohospodárskych pozemkoch. 

K § 2 ods. 3
	
Návrh nového nariadenia konkretizuje výpočet náhrady za obmedzenie bežného obhospodarovania na poľnohospodárskych pozemkoch. 
	
K § 3 
V § 3 je upravená problematika spôsobu výpočtu náhrady za obmedzenie bežného obhospodarovania na lesných pozemkoch. 

K § 3 ods. 1
	Ods. 1 bol zmenený, nakoľko  novelou zákona č. 543/2002 Z.z. bolo upresnené obdobie, na ktoré si môže žiadateľ uplatniť náhradu za obmedzenie bežného obhospodarovania. Toto obdobie sa vzťahuje na dĺžku platnosti lesného hospodárskeho plánu. 

K § 3 ods. 2
	Oproti pôvodnému zneniu nariadenia vlády nové ustanovenie umožňuje uplatniť kategóriu „zvýšených nákladov obhospodarovania oproti bežnému obhospodarovaniu“ len v prípade skutočne zrealizovaných výkonov so zvýšenými nákladmi.

K § 3 ods. 3
	
            Nový text má zabrániť opätovnému preplateniu úhrady za tú istú hmotu v nasledujúcich decéniách.

K § 3 ods. 4
	Ide o nový odsek, ktorý uvádza popis výpočtu upresňujúci položky, o ktoré je možné v odôvodnených prípadoch navýšiť požadovanú sumu náhrady a  zároveň sú uvedené položky, o ktoré je potrebné požadovanú sumu znížiť. 

K § 3 ods. 5
	Pôvodné označenie § 3 ods. 4 sa mení na ods. 5

K § 4 
	Znenie § 4 ako aj prílohy č. 3 ostáva nezmenené. 
Ustanovenie upravuje problematiku náhrady za obmedzenie bežného obhospodarovania na iných pozemkoch než podľa § 2 a 3. Vzhľadom na skutočnosť, že ide o veľmi heterogénnu skupinu typov bežného hospodárenia, je možné stanoviť len všeobecný vzorec pre výpočet náhrady za obmedzenia bežného obhospodarovania. 
 	
K § 5
Zrušuje sa dosiaľ platné nariadenie týkajúce sa poskytovania náhrady za obmedzenie bežného obhospodarovania pozemkov z titulu ochrany prírody a krajiny. 
 
K § 6
Účinnosť nariadenia sa navrhuje 1. októbra 2005.